
I. Všeobecné ustanovenia
1. Tieto VOP sa aplikujú na všetky Zmluvy (objednávky) týkajúce sa dodania tovaru (ďalej všeobecne ako „Zmluva“), ktoré spoločnosť Stredoslovenská energetika, a. s. so sídlom Pri Rajčianke 8591/4B, 010 47 Žilina, IČO: 51 865 467, IČ DPH: SK2120814575 (ďalej len "kupujúci"), uzatvára za účelom nákupu tovaru a sú v zmysle znenia § 273 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) neoddeliteľnou súčasťou Zmluvy. Zmluva sa považuje za uzavretú dňom podpisu Zmluvy v písomnom vyhotovení poslednou z jej zmluvných strán, alebo dňom doručenia písomného potvrdenia predávajúceho, ktorým predávajúci akceptuje podmienky navrhnuté kupujúcim v objednávke a v týchto VOP, alebo dňom dodania tovaru predávajúcim na základe takejto objednávky. 
2. Aplikácia akýchkoľvek iných všeobecných obchodných podmienok je týmto výslovne vylúčená, pokiaľ sa zmluvné strany písomne nedohodnú inak. 
3. Každá zmluvná strana je povinná bezodkladne oznámiť druhej zmluvnej strane všetky zmeny, ktoré u nej nastanú a ktoré sa týkajú jej identifikačných údajov uvedených v Zmluve, alebo jej zákonných identifikačných údajov, inak zodpovedá za všetky škody alebo iné náklady, ktoré v dôsledku nesplnenia tejto povinnosti vzniknú druhej stane. 
II. Predmet zmluvy
1. Predmetom Zmluvy je záväzok predávajúceho dodať kupujúcemu tovar uvedený v objednávke vrátane príslušnej dokumentácie, v dohodnutej alebo objednanej kvalite a množstve a previesť na neho vlastnícke právo k tovaru a záväzok kupujúceho zaplatiť predávajúcemu kúpnu cenu. 
2. Dodanie odlišného množstva tovaru alebo iného tovaru, než bolo dohodnuté v Zmluve sa považuje za podstatné porušenie Zmluvy a zakladá nárok kupujúceho na čiastočné, prípadne úplné odstúpenie od Zmluvy. 
III. Cena, mena a platobné podmienky
1. Pokiaľ nie je písomne dohodnuté inak, dohodnutá cena zahŕňa všetky náklady predávajúceho spojené s dodaním tovaru, vrátane nákladov na balenie tovaru, jeho prepravu do miesta dodania prípadne iné náklady spojené s dodaním tovaru. 
2. Predávajúci má nárok na zaplatenie kúpnej ceny až po úplnom a riadnom dodaní tovaru kupujúcemu. 
3. Kupujúci je povinný zaplatiť kúpnu cenu na základe faktúry vystavenej predávajúcim v mene EUR a doručenej kupujúcemu s lehotou splatnosti podľa platobných podmienok uvedených v objednávke. Prílohou faktúry musí byť protokol potvrdzujúci splnenie predmetu Zmluvy a v prípade dovozu tovaru z tretích krajín (t.j. z krajín, ktoré nie sú členskými štátmi Európskej únie) aj colné vyhlásenie na prepustenie tovaru. Faktúra musí obsahovať označenie, že ide o faktúru; názov, sídlo, IČO a bankové spojenie oboch zmluvných strán vo forme ABO, IBAN a BIC /SWIFT/; odpočet uhradených záloh (v prípade existencie záloh); sumu celkom k úhrade v mene EUR; číslo objednávky; dátum dodania, dátum vystavenia faktúry a deň splatnosti faktúry. Faktúra vystavená zhotoviteľom, ktorý je registrovaný za platiteľa DPH, musí obsahovať všetky náležitosti stanovené platným zákonom o DPH. Faktúry vystavené zahraničným zhotoviteľom budú obsahovať aj náležitosti podľa zákonov a smerníc platných pre vystavovanie faktúr v členských a mimočlenských štátoch EÚ.  Faktúru bez uvedených náležitostí a príloh má kupujúci právo vrátiť bez zaplatenia. Vrátením faktúry prestáva plynúť lehota splatnosti a táto plynie odznova odo dňa doručenia novej (správne opravenej) faktúry. 
4. Zmluvné strany postupujú pri vyrovnaní svojich daňových povinností podľa právnych predpisov platných v Slovenskej republike s vylúčením možnosti prevzatia daňovej povinnosti za obchodného partnera.  
5. Zmluvné strany vylučujú postúpenie pohľadávky/ záväzku bez predchádzajúcej písomnej dohody. 
IV. Dodanie tovaru
1. Predávajúci je povinný dodať tovar kupujúcemu v mieste uvedenom v objednávke. Ak miesto dodania nie je v objednávke dohodnuté, je predávajúci povinný dodať tovar v mieste sídla kupujúceho. 
2. Predávajúci je povinný dodať tovar v dohodnutom termíne plnenia. Kupujúci nie je povinný prevziať tovar pred dohodnutým termínom plnenia. Nedodržanie termínu plnenia sa považuje za podstatné porušenie Zmluvy. V prípade omeškania predávajúceho s dodaním tovaru má kupujúci právo odstúpiť od Zmluvy. Kupujúci má zároveň právo uplatniť voči predávajúcemu zmluvné sankcie podľa čl. IX. týchto VOP. 
3. Ak sú súčasťou tovaru látky, ktoré majú jednu alebo viac nebezpečných vlastností, je predávajúci povinný v príslušnej dokumentácii charakterizovať riziká vyplývajúce z ich používania, identifikovať nebezpečenstvá a určiť opatrenia na bezpečnú manipuláciu, skladovanie a prepravu týchto látok najmä z hľadiska ochrany zdravia. Predávajúci je povinný poskytnúť kupujúcemu príslušné informácie o ohrozeniach vyplývajúcich z používania tovaru v určených prevádzkových a užívateľských podmienkach, vrátane informácie o spôsobe ochrany pred týmito ohrozeniami a vykonať opatrenia vyplývajúce z osobitných predpisov na zabezpečenie bezpečnosti, ochrany zdravia, ako aj z hľadiska ochrany pred požiarmi. Ak je predmetom Zmluvy dodávka tovaru, ktorý obsahuje chemické látky alebo chemické prípravky, je predávajúci povinný poskytnúť kartu bezpečnostných údajov v súlade s osobitnými právnymi predpismi Obaly na dodávanom tovare musia vyhovovať ustanoveniam zákona o obaloch v platnom znení.
5. Okamihom prevzatia tovaru prechádza na kupujúceho Vlastnícke právo a nebezpečenstvo škody na veci. 
6. O prevzatí tovaru kupujúcim zmluvné strany vyhotovia písomný preberací protokol – dodací list (ďalej len "preberací protokol"), ktorý bude dokladom o riadnom dodaní predmetu Zmluvy. 
7. Predávajúci je povinný odovzdať kupujúcemu spolu s tovarom doklady, ktoré sú potrebné na prevzatie a na užívanie tovaru, ďalej doklady preukazujúce súlad vlastností tovaru s požiadavkami všeobecne záväzných a/alebo technických predpisov, ako aj ďalšie doklady uvedené v  objednávke. 
V. Vady tovaru a nároky z vád tovaru
1. Predávajúci je povinný dodať tovar v množstve, akosti a vyhotovení, ktoré určuje Zmluva. V opačnom prípade má tovar vady a predávajúci zodpovedá za vady tovaru v zmysle ustanovení § 422 a nasledujúcich Obchodného zákonníka. 
2. Predávajúci zodpovedá za to, že dodaný tovar nevykazuje žiadne právne vady a že zo strany tretej osoby nebudú uplatňované nároky z titulu porušenia alebo ohrozenia autorských práv, práv na ochrannú známku alebo iných obdobných práv. Za právne vady tovaru predávajúci zodpovedá zmysle ustanovení § 433 a nasledujúcich Obchodného zákonníka. 
3. V prípade dodania tovaru s vadami je kupujúci oprávnený: 
a) požadovať odstránenie vád dodaním náhradného tovaru za vadný tovar, dodanie chýbajúceho tovaru a požadovať odstránenie právnych vád, alebo 
b) požadovať odstránenie vád opravou tovaru, ak sú vady opraviteľné, alebo 
c) požadovať primeranú zľavu z kúpnej ceny, alebo 
d) odstúpiť od Zmluvy. 
4. Nároky z vád tovaru sa nedotýkajú nároku na náhradu škody alebo na zmluvnú pokutu.
VI. Záruka za akosť
1. Predávajúci preberá záväzok, že pokiaľ nebude v Zmluve dohodnutá dlhšia doba, dodaný tovar bude minimálne po dobu 24 mesiacov od jeho dodania kupujúcemu, spôsobilý na použitie na dohodnutý alebo obvyklý účel a že si zachová dohodnuté alebo obvyklé vlastnosti. Ak je táto doba vyznačená dĺžkou záručnej doby vo forme záručného listu alebo doby trvanlivosti alebo použiteľnosti dodaného tovaru dlhšia ako 24 mesiacov od dodania, platí táto doba. Záručná doba začína plynúť odo dňa prevzatia tovaru kupujúcim. 
VII. Zmluvné sankcie
1. Ak je predávajúci v omeškaní s dodaním tovaru a/alebo dokladov k nemu, ktoré je predávajúci spolu s tovarom povinný predložiť, má kupujúci právo požadovať od predávajúceho zaplatenie zmluvnej pokuty vo výške 0,2% z celkovej kúpnej ceny tovaru uvedenej v Zmluve, a to za každý aj začatý deň omeškania. Rozhodnutie požadovať zaplatenie zmluvnej pokuty kupujúci oznámi predávajúcemu doručením faktúry. Uplatnením zmluvnej pokuty nie je dotknutý nárok na náhradu škody spôsobenej porušením zmluvných povinností. Zaplatenie zmluvnej pokuty nezbavuje predávajúceho povinnosti dodať tovar alebo doklady podľa Zmluvy. 
2. Ak dôjde k úniku informácií, ktoré majú charakter dôverných informácií alebo obchodného tajomstva z dôvodov, za ktoré zodpovedá predávajúci alebo predávajúci poruší povinnosť stanovenú v článku VIII. VOP, kupujúci právo požadovať od predávajúceho zaplatenie  zmluvnej pokuty vo výške 100.000,- EUR za každé jednotlivé porušenie.
3. V prípade omeškania dlžníka so splnením peňažného záväzku má veriteľ právo fakturovať dlžníkovi úrok z omeškania najviac vo výške 0,02% z dlžnej čiastky za každý deň omeškania. 
VIII. Dôvernosť informácií
1. Predávajúci bude nakladať so všetkými a akýmikoľvek údajmi, informáciami alebo dokumentmi, ktoré mu boli poskytnuté alebo ich akýmkoľvek spôsobom získal v súvislosti s uzatváraním a/alebo plnením Zmluvy, ako s informáciami dôverného charakteru a/alebo s informáciami, ktoré sú predmetom obchodného tajomstva (ak spĺňajú náležitosti podľa § 17 Obchodného zákonníka). 
2. Predávajúci sa zaväzuje pri nakladaní s takýmito údajmi, informáciami alebo dokumentmi dodržiavať zásady ich ochrany a utajenia, pričom takéto údaje, informácie alebo dokumenty nesmie bez predchádzajúceho písomného súhlasu kupujúceho poskytnúť tretím osobám a ani svojim zamestnancom, ktorí sa nezúčastňujú plnenia Zmluvy. 
3. Predávajúci nie je oprávnený bez predchádzajúceho písomného súhlasu kupujúceho uvádzať kupujúceho ako svojho obchodného partnera a/alebo používať obchodné meno alebo logo kupujúceho pri propagácii seba alebo svojej činnosti alebo vo vyhláseniach pre médiá, a to v akejkoľvek forme. 
IX. Ukončenie zmluvy
1. Kupujúci má právo vypovedať Zmluvu aj pred uplynutím doby platnosti, a to písomnou výpoveďou bez uvedenia dôvodov s jednomesačnou výpovednou lehotou, ktorá začína plynúť prvým dňom kalendárneho mesiaca nasledujúceho po mesiaci, v ktorom bola doručená výpoveď predávajúcemu. 
2. Ktorákoľvek zo zmluvných strán je oprávnená od Zmluvy odstúpiť v prípade porušenia jej ustanovení, ak k náprave porušenia nedôjde ani v dodatočnej primeranej lehote poskytnutej druhou zmluvnou stranou na odstránenie tohto porušenia, alebo ak nie je možné Zmluvu plniť pre okolnosti vylučujúce zodpovednosť za je porušenie viac ako 30 (tridsať) dní. Kupujúci je oprávnený odstúpiť od Zmluvy aj v prípade omeškania predávajúceho s riadnym plnením Zmluvy alebo jej časti v trvaní 10 a viac dní. Právne účinky odstúpenia od zmluvy nastávajú dňom doručenia oznámenia o odstúpení od Zmluvy druhej zmluvnej strane. Odstúpenie od Zmluvy nemá vplyv na povinnosť predávajúceho zaplatiť zmluvnú pokutu za omeškanie plnenia. 
X. Záverečné ustanovenia
1. Všetky doterajšie dohody, ústne aj písomné, týkajúce sa rokovaní o predmete Zmluvy medzi zmluvnými stranami strácajú dňom uzavretia Zmluvy platnosť a sú plne Zmluvou nahradené. 
2. V prípade, že akékoľvek ustanovenie Zmluvy sa stane v akomkoľvek ohľade neplatným, nezákonným alebo nevymáhateľným, nebude tým žiadnym spôsobom dotknutá, alebo porušená platnosť, zákonnosť alebo vymáhateľnosť ostatných ustanovení Zmluvy. 
3. Zmluva ako aj práva a povinnosti z nej vyplývajúce, vrátane posudzovania jej platnosti ako aj následkov jej prípadnej neplatnosti, sa riadia a budú vykladané na základe a v súlade s hmotným (materiálnym) právom platným v Slovenskej republike. 
4. Právne vzťahy, ktoré nie sú v Zmluve bližšie upravené sa riadia ustanoveniami Obchodného zákonníka.
5. Zmluvné strany sa dohodli, že všetky spory vyplývajúce zo Zmluvy alebo v súvislosti s ňou budú riešené vzájomnou dohodou. V prípade, že nedôjde k dohode, budú spory s konečnou platnosťou rozhodnuté príslušným súdom v Slovenskej republike, príslušným podľa procesných predpisov platných v Slovenskej republike. Zmluvné strany týmto zároveň vylučujú aplikáciu akýchkoľvek a všetkých kolíznych noriem upravených v dvojstranných a/alebo viacstranných medzinárodných zmluvách a/alebo dohodách, ktoré sú súčasťou právneho poriadku Slovenskej republiky. 
6. V prípade, že predávajúci má sídlo v zahraničí a zmluvné strany sa nedohodli v zmluve na komunikačnom jazyku považuje sa za komunikačný jazyk anglický jazyk. 
7. Predávajúci svojím podpisom príslušnej zmluvy odkazujúcej na tieto VOP, resp. plnením obdŕžanej objednávky zaslanej spolu s týmito VOP potvrdzuje, že sa oboznámil s obsahom týchto VOP a že bez výhrad akceptuje podmienky v nich stanovené.

